Onteiening: Wetsontwerp dalk reeds teen Desember gereedFoto: Magda Ehlers/Pexels.com ŉ Wysigingswetsontwerp om artikel 25 van die Grondwet te verander om grondonteiening sonder vergoeding toe te laat, kan dalk reeds voor die einde van die jaar gereed wees. “Ons verwag dat die wetsontwerp reeds teen die middel van Desember gereed sal wees vir publikasie in die Staatskoerant,” het Cedric Frolic, huisvoorsitter van die parlement, Woensdag tydens ŉ perskonferensie gesê. “Die publiek sal dus die res van Januarie beskikbaar hê om kommentaar te lewer.” Die parlement se prioriteite oor die volgende paar maande is tydens die perskonferensie bespreek. “Onmiddellik ná die sperdatum, sal die komitee weer vergader om die publiek se insette te oorweeg en dan openbare verhore te hou in die parlement en buite die parlement om die sienings in die geskrewe insette te bespreek.” Die Nasionale Vergadering het ŉ sperdatum van 31 Maart aan die ad hoc-komitee toegestaan wat die wysiging moet hanteer om sy werk af te handel.